C 47/140
BG
Официален вестник на Европейския съюз
7.2.2023 г.
Сряда, 6 юли 2022 r.
40. подчертава значението на продължаващото многостранно сътрудничество по въпросите на сигурността и отбраната; подчертава работата на партньорството между ЕС и НАТО и сътрудничеството между ЕС и ОССЕ, изградени върху обща подкрепа за споделените основни ценности на демокрацията, свободата, зачитането на правата и достойнството на човека, принципите на правовата държава и насърчаването на мира и международното сътрудничество, като същевременно защитават основания на правила международен ред; призовава държавите — членки на ЕС и НАТО, които все още не са направили това, да се присъединят към европейските инициативи в областта на сигурността и отбраната с цел по-нататъшно допълване и укрепване на съвместното сътрудничество;
41. подчертава, че многостранното сътрудничество и всяка реформа на настоящата система следва също така да се съсредоточат върху засилена прозрачност и отчетност, както и ангажиране с недържавните участници, за да се подпомогне възстановяването на доверието на хората в тези институции и да им се даде легитимност; подчертава необходимостта да се разгледат предизвикателствата, свързани с предотвратяването на незаконните финансови потоци и борбата срещу тях и със засилването на международното сътрудничество и добрите практики по отношение на връщането и възстановяването на активи, включително чрез по-ефективни мерки за изпълнение на поетите задължения съгласно Конвенцията на ООН срещу корупцията и Конвенцията на ООН срещу транснационалната организирана престъпност; подчертава необходимостта да се приложат ефективни, приобщаващи и устойчиви мерки за предотвратяване на корупцията и борба с нея в рамките на Програмата до 2030 г.; подчертава, че борбата с незаконните финансови потоци трябва да бъде рационализирана на глобално равнище;
42. подчертава, че е важно да продължи стремежът за сътрудничество с единомислещи съюзници и партньори в международни организации и многостранни форуми, за да се консолидира коалиция от държави със сходни възгледи, ангажирани с общи ценности и цели и с политически диалог и ефективно сътрудничество в световен мащаб; подчертава необходимостта от добавяне на споразумение относно външната политика и сътрудничеството в областта на сигурността между ЕС и Обединеното кралство като приложение към Споразумението за търговия и сътрудничество между Обединеното кралство и Европейския съюз, което би позволило и на двете страни да се справят по-добре с общите предизвикателства за глобалната сигурност и външната политика; подчертава, че подобно споразумение би послужило и за улесняване на сътрудничеството в многостранните организации, по-специално ООН, като се имат предвид многото споделени ценности и интереси на двете страни;
43. посочва особеното значение не само на традиционните трансатлантически или европейски партньори като САЩ и Канада, както и на Обединеното кралство, Западните Балкани и други държави от южното и източното съседство, но и на други единомислещи демократични съюзници в Латинска Америка, Индийско-Тихоокеанския регион и Африка, които могат да създадат в партньорство по-широко пространство на общи ценности и стандарти и ангажимент за насърчаване на глобални отговори на глобалните предизвикателства, както и по-широка международна коалиция от единомислещи партньори; в това отношение отбелязва значението на засиления диалог и сътрудничество с единомислещи африкански държави и подпомагането им към изграждане на бъдеще за Африка, основаващо се на демокрацията, приобщаването и просперитета, като същевременно отчита необходимостта за справяне с предизвикателствата и заплахите за сигурността, произтичащи от изменението на климата, тероризма и организираната престъпност;
44. подчертава, че отношенията на ЕС с Африканския съюз (АС) и с Латинска Америка и Карибския басейн имат собствена стойност и са от решаващо значение за обновен многостранен подход; припомня, че в съвместното си изявление, озаглавено „Африка и Европа: два континента със съвместна визия за 2030 г.“, ЕС и АС се ангажират да работят заедно за насърчаване на ефективна многостранност в рамките на основания на правила международен ред, с ООН в основата си, и се ангажират да работят към по-сближаващи позиции в многостранните форуми за намаляване на глобалните неравенства, укрепване на солидарността, борба с последиците от изменението на климата и подобряване на предоставянето на „глобални обществени блага“, в съответствие с Програмата до 2030 г. за устойчиво развитие и Програмата до 2063 г. на АС;
45. във връзка с това подкрепя усилията на ЗП/ВП, Съвета и Комисията за по-нататъшно укрепване на партньорството на ЕС с АС и Общността на латиноамериканските и карибските държави; изтъква значението на по-нататъшното сближаване на позициите в рамките на ООН и други многостранни форуми между ЕС и присъединяващите се държави и страните партньори; призовава ЕС да разшири способността си да подпомага държави партньори и държави със сходни възгледи, включително чрез изграждане на капацитет, споделяне на знания, обучение и туининг, така че те да могат да участват по-ефективно в многостранната система, както и чрез обмен на най-добри практики с тях, за да се поучат и от техния опит; отново изтъква значението на укрепването на съществуващите многостранни форуми с партньори със сходни възгледи, по-специално срещите на високо равнище между ЕС и Общността на латиноамериканските и карибските държави;